Il-Ministru tal-Affarijiet Barranin George Vella ddikjara li kif inhuma l-affarijiet bħalissa, il-Gvern Malti mhux se jagħti l-appoġġ lil Iżrael biex ikun fil-Kunsill tas-Sigurtà tan-Nazzjonijiet Magħquda. Meta kien qed jieħu sehem fil-programm Reporter fuq TVM it-Tnejn filgħaxija, il-Ministru Vella wieġeb għal kritika li qed issir fil-konfront tal-Gvern fejn ingħad li biddel il-pożizzjoni tiegħu biex jappoġġja lil Iżrael fil-Kunsill tas-Sigurtà tan-Nazzjonijiet Magħquda. Il-Ministru għall-Affarijiet Barranin qal li l-Gvern Laburista ma biddel ebda pożizzjoni biex jappoġġja lil Iżrael fil-Kunsill tas-Sigurtà tan-Nazzjonijiet Magħquda. Hawnhekk żvela li l-pożizzjoni nbidlet mill-Gvern ta’ qabel fis-6 ta’ Frar 2013 meta għamel note verbale u wiegħed lil Iżrael li se jappoġġjah fil-Kunsill tas-Sigurtà. Huwa tenna li ma kienx dan il-Gvern li biddel il-pożizzjoni iżda l-Gvern preċdenti. Dr Vella qal li Malta pprovat ma tidħolx fil-problema li nintgħażlu bejn Izrael u d-dinja Għarbija. Qal li l-PL dejjem kien bilanċjat u qatt ma abbanduna lill-poplu Palestinjan. “Imma aħna qatt ma għamilna trattati bħal dawn – note verbales – li għal erba’ snin issa – qed nitkellmu fuq l-2018. lil siehbi ghidtlu hawn (Carm Mifsud Bonnici) biex ma tkomplux tattakkawna għax nohrog pubbliku u llum ma nsitax inżomm aktar… ġibtu hawn biex in-nies ikunu jafu,” qal Vella. Mistoqsi jekk hux marbut b’dan in-note verbale, il-Minsitru Vella wieġeb li dan jgħid li Malta qed twiegħed li fl-2018 ħa tiffirma biex Israel ikun fil-Kunsill tas-Sigurtà tan-Nazzjonijiet Maghquda. “Min iddeċidiha u għal-liema raġuni ma nafx. Jien ma naf ħadd  li jintrabat erba’ snin qabel. Aħna sibna dik il-pożizzjoni u jattakkawna li bdilna l-pożizzjoni.  Imma fil-verità huma għamluha,” qal il-Ministru Vella. Apparti dan qal li din qed iġġibna f’pożizzjoni li pajjiżi oħra, bħall-Belġju u l-Ġermanja, qed javviċinaw lil Malta biex jaraw lil min se nivvotaw waqt li tenna li dan l-irbit seħħ mill-Gvern preċedenti u li dan ġara xahar qabel l-elezzjoni ġenerali. Mistoqsi x’se jagħmel il-Gvern Malti kieku kellu jsir il-vot illum, il-Ministru Vella għamilha ċara li żgur mhux se jkun hu li jagħmel dan fid-dawl tal-ħniżrijiet kollha li qed jagħmlu u jagħti l-appoġġ li jivvota lil Izrael.